CELEX: 52020PC0292
Language: lt
Date: 2020-07-07
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2020 07 07
            COM(2020) 292 final
            2020/0136(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2020 m. sausio 14 d.) Rumunija paprašė leidimo po 2020 m. gruodžio 31 d. toliau atleisti nuo PVM apmokestinamuosius asmenis, kurių metinė apyvarta yra ne didesnė kaip 88 500 EUR suma, apskaičiuota nacionaline valiuta. 
            
            
               Vadovaudamasi PVM direktyvos 395 straipsnio 2 dalimi, 2020 m. vasario 18 d. raštu Komisija apie Rumunijos prašymą pranešė kitoms valstybėms narėms. 2020 m. vasario 19 d. raštu Komisija pranešė Rumunijai turinti visą informaciją, kuri, jos nuomone, yra būtina prašymui įvertinti. 
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialią mažosioms įmonėms skirtą schemą, pagal kurią jos gali nuo PVM atleisti apmokestinamuosius asmenis, kurių metinė apyvarta neviršija tam tikros ribos. Apmokestinamieji asmenys, kuriems taikoma ši išimtis, neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM. 
            
            
               
                  Remdamasi PVM direktyvos 287 straipsnio 18 dalimi, Rumunija gali atleisti nuo PVM apmokestinamuosius asmenis, kurių metinė apyvarta yra ne didesnė kaip 35 000 EUR suma, apskaičiuota nacionaline valiuta.
               
            
            
               Tarybos įgyvendinimo sprendimu 2012/181/ES
                  2
                Rumunijai buvo leista iki 2014 m. gruodžio 31 d. atleisti nuo PVM apmokestinamuosius asmenis, kurių metinė apyvarta neviršijo 65 000 EUR sumos, apskaičiuotos nacionaline valiuta pagal jos įstojimo į Europos Sąjungą dieną galiojusį valiutos keitimo kursą. Tarybos įgyvendinimo sprendimu 2014/931/ES
                  3
                Rumunijai leista toliau taikyti specialiąją priemonę, kuria nukrypstama nuo PVM direktyvos 287 straipsnio 18 dalies, iki 2017 m. gruodžio 31 d. Vėliau Tarybos įgyvendinimo sprendimu (ES) 2017/1855
                  4
                Rumunijai leista padidinti atleidimo nuo PVM ribą iki 88 500 EUR sumos, apskaičiuotos nacionaline valiuta, ir pratęsti nukrypti leidžiančios priemonės galiojimo terminą iki 2020 m. gruodžio 31 d. arba iki direktyvos, kuria keičiamos PVM direktyvos 281–294 straipsnių nuostatos, įsigaliojimo datos, atsižvelgiant į tai, kuri data yra ankstesnė. Priemonė nėra privaloma – mažosios įmonės galėjo rinktis įprastas PVM mokėjimo procedūras.
            
            
               
                  Šis Rumunijos prašymas dar kartą pratęsti nukrypti leidžiančios priemonės galiojimo terminą nepadidinant dabartinės 88 500 EUR ribos grindžiamas tomis pačiomis priežastimis kaip ankstesniuose prašymuose. 
               
               
                  Rumunija laikosi nuomonės, kad nukrypti leidžiančios priemonės galiojimo pratęsimas ir dabartinė atleidimo nuo PVM riba, atsižvelgiant į nacionalinės ekonomikos struktūrą, yra pateisinami. Mažosioms ir vidutinėms įmonėms, palyginti su didelėmis įmonėmis, tenka neproporcingai didelė PVM reikalavimų laikymosi išlaidų dalis. Atleidimas nuo PVM iš esmės sumažina mažųjų įmonių PVM prievoles ir palengvina mokesčių administratorių atliekamos nedidelių pajamų surinkimo iš mažųjų ir vidutinių įmonių, kurių metinė apyvarta neviršija 88 500 EUR, priežiūros naštą. 
               
               
                  Rumunija apskaičiavo, kad 2019 m. apmokestinamųjų asmenų, kurie yra registruoti PVM mokėtojai ir kurių metinė apyvarta neviršija 88 500 EUR, į valstybės biudžetą sumokėta PVM suma sudarė 2,52 % visų PVM pajamų ir 1,09 % visų valstybės biudžeto pajamų. Tais pačiais metais apmokestinamieji asmenys, kurių metinė apyvarta viršijo 88 500 EUR (jie sudaro 42,85 % visų apmokestinamųjų asmenų, kurie yra registruoti PVM mokėtojai), sumokėjo 97,48 % visos PVM pajamų sumos. Todėl atrodo, kad nukrypti leidžiančios priemonės poveikis galutiniu vartojimo etapu surenkamoms mokestinėms pajamoms bus nežymus, tačiau jos poveikis atitinkamų apmokestinamųjų asmenų mokestinių prievolių ir mokesčių administratorių PVM surinkimo procedūrų supaprastinimui bus labai didelis. 
               
            
            
               Remiantis Rumunijos pateikta informacija, akivaizdu, kad prašymo pratęsti nukrypti leidžiančią priemonę tikslas – atleisti mažąsias įmones nuo daugelio PVM prievolių pagal įprastines PVM procedūras, taip pat sumažinti mokesčių administratoriaus naštą, kiek tai susiję su mokesčių surinkimu, ir taip padidinti mokesčių surinkimo veiksmingumą sutaupant administracinių išteklių ir sumažinant mokesčių slėpimą. Taigi, nukrypti leidžianti priemonė atitinka PVM direktyvos 395 straipsnio 1 dalies pirmos pastraipos, pagal kurią valstybėms narėms leidžiama nustatyti specialias priemones, kuriomis nukrypstama nuo PVM direktyvos nuostatų, kad būtų supaprastinta PVM surinkimo procedūra arba užkertamas kelias mokesčių slėpimui, tikslus. Atsižvelgiant į tai, pabrėžiama, kad ši priemonė apmokestinamiesiems asmenims yra ir bus neprivaloma – jie galės rinktis įprastas PVM mokėjimo procedūras. 
            
            
            
               
                  Remiantis Rumunijos pateikta informacija, nenumatoma, kad nukrypti leidžianti priemonė darytų esminį poveikį bendrai jos mokestinių pajamų, surenkamų galutiniu vartojimo etapu, sumai. Todėl atrodo, kad nukrypti leidžianti priemonė atitinka PVM direktyvos 395 straipsnio 1 dalies antrą pastraipą. 
               
               
                  Atsižvelgiant į tai, kas išdėstyta pirmiau, ir į tai, kad ES teisinė sistema ir faktinė padėtis nepasikeitė, prašymas pratęsti nukrypti leidžiančios priemonės galiojimo terminą atrodo pagrįstas. Todėl Rumunijos prašymą siūloma patenkinti. 
               
            
            
               Nukrypti leidžiančios priemonės paprastai taikomos ribotą laiką, kad būtų galima įvertinti, ar nukrypti leidžianti priemonė ir toliau yra tinkama ir veiksminga. Be to, 2020 m. vasario 18 d. Taryba priėmė direktyvą, kuria iš dalies keičiamos PVM direktyvos 281–294 straipsnių nuostatos dėl specialios mažosioms įmonėms skirtos schemos
                  5
               . Naujojoje direktyvoje dėl paprastesnių PVM taisyklių mažosioms įmonėms reikalaujama, kad valstybės narės ne vėliau kaip iki 2024 m. gruodžio 31 d. priimtų ir paskelbtų įstatymus ir kitus teisės aktus, būtinus, kad būtų laikomasi naujųjų taisyklių. Tas nacionalines nuostatas valstybės narės turės taikyti nuo 2025 m. sausio 1 d. 
            
            
            
               Todėl Rumunijai turėtų būti leidžiama toliau taikyti nukrypti leidžiančią priemonę iki 2024 m. gruodžio 31 d. 
            
         
         
            
               •Suderinamumas su toje pačioje politikos srityje galiojančiomis nuostatomis
            
            
               
                  Nukrypti leidžianti priemonė atitinka įgyvendinant PVM veiksmų planą
                     6
                   2020m. vasario 18 d. priimtos pirmiau minėtos direktyvos, kuria iš dalies keičiami PVM direktyvos 281–294 straipsniai dėl specialios mažųjų įmonių schemos ir kuria siekiama šioms įmonėms sukurti šiuolaikišką supaprastintą schemą, koncepciją. Visų pirma ja siekiama sumažinti PVM reikalavimų laikymosi išlaidas ir konkurencijos iškraipymus tiek valstybėje narėje, tiek ES lygmeniu, sumažinti neigiamą ribos efekto poveikį ir sudaryti geresnes sąlygas įmonėms laikytis reikalavimų, o mokesčių administratoriams – vykdyti stebėseną.
               
            
            
               Panašias nuostatas, kuriomis nuo PVM mokesčio atleidžiami apmokestinamieji asmenys, kurių metinė apyvarta neviršija tam tikros ribos, kaip numatyta PVM direktyvos 285 straipsnyje, buvo leista taikyti kitoms valstybėms narėms. Maltai
                  7
                leista taikyti 20 000 EUR ribą, Nyderlandams
                  8
                – 25 000 EUR ribą, Liuksemburgui
                  9
                – 35 000 EUR ribą, Lenkijai
                  10
               , Estijai
                  11
                ir Latvijai
                  12
                buvo leista taikyti 40 000 EUR ribą, Kroatijai
                  13
                ir Lietuvai
                  14
                – 45 000 EUR ribą, Vengrijai
                  15
                – 48 000 EUR ribą, Slovėnijai
                  16
                – 50 000 EUR ribą, o Italijai
                  17
                – 65 000 EUR ribą.
            
            
            
               Kaip jau minėta, nuo PVM direktyvos nukrypti leidžiančios nuostatos visada turėtų būti taikomos ribotą laiką, kad būtų galima įvertinti jų poveikį. Nukrypti leidžiančios priemonės galiojimo termino pratęsimas iki 2024 m. gruodžio 31 d. suderinamas su naujosios direktyvos dėl paprastesnių PVM taisyklių mažosioms ir vidutinėms įmonėms reikalavimais. Šioje direktyvoje nustatyta data – 2025 m. sausio 1 d. – nuo jos valstybės narės turės taikyti nacionalines nuostatas, kurias jos turi priimti ir jų laikytis. 
            
            
            
               
                  Taigi siūloma priemonė atitinka PVM direktyvos nuostatas.
               
            
            
               Suderinamumas su kitomis Sąjungos politikos sritimis 
            
            
               
                  Savo metinėse darbo programose Komisija nuolat pabrėžia, kad mažosioms įmonėms reikia paprastesnių taisyklių. Taigi, 2020 m. Komisijos darbo programoje
                     18
                   nurodoma „specialiai MVĮ skirta strategija, kuri padės mažosioms ir vidutinėms įmonėms vykdyti veiklą, didinti jos mastą ir plėstis“. Atsižvelgiant į fiskalines taisykles, ši nukrypti leidžianti nuostata atitinka tokius tikslus. Ji aiškiai atitinka 2017 m. Komisijos darbo programą
                     19
                  , kurioje konkrečiai dėl PVM nurodyta, kad mažosioms įmonėms tenkanti administracinė PVM prievolių vykdymo našta yra didelė ir kad techninės naujovės kelia naujų sunkumų siekiant veiksmingai rinkti mokesčius, ir pabrėžiama būtinybė supaprastinti mažesnėms įmonėms taikomą PVM. 
               
               
                  Be to, ši priemonė dera su 2015 m. bendrosios rinkos strategija
                     20
                  , pagal kurią Komisija turėtų padėti mažosioms ir vidutinėms įmonėms augti, inter alia, mažindama administracinę naštą, dėl kurios jos negali visapusiškai pasinaudoti bendrosios rinkos teikiamomis galimybėmis. Ji taip pat atitinka 2013 m. Komisijos komunikato „Veiksmų planas „Verslumas 2020“. Verslumo dvasios atkūrimas Europoje“
                     21
                   koncepciją – šiame komunikate pabrėžiamas poreikis paprastinti mokesčių teisės aktus, taikomus mažosioms įmonėms.
               
               
                  Galiausiai priemonė atitinka su mažosiomis ir vidutinėmis įmonėmis susijusią ES politiką, nustatytą 2016 m. komunikate dėl pradedančiųjų įmonių
                     22
                   ir 2008 m. komunikate „Visų pirma galvokime apie mažuosius“. Europos iniciatyva „Small Business Act“
                     23
                  , kuriame raginama, kad valstybės narės rengdamos teisės aktus atsižvelgtų į MVĮ būdingus bruožus ir supaprastinti esamą reglamentavimo aplinką.
               
               
                  2.
                        TEISINIS PAGRINDAS, SUBSIDIARUMO IR PROPORCINGUMO PRINCIPAI
               
            
            
               •Teisinis pagrindas
            
            
               
                  Vienintelis galimas teisinis pagrindas – PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, šis pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti mokesčių surinkimą smulkiems apmokestinamiesiems asmenims ir mokesčių administratoriui, sutaupyti administracinių išteklių ir sumažinti mokesčių slėpimą.
               
            
            
               •Priemonės pasirinkimas
            
         
         
            
               
                  Siūloma priemonė – Tarybos įgyvendinimo sprendimas.
               
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Konsultacijų su suinteresuotosiomis šalimis nebuvo. Šis pasiūlymas yra pagrįstas Rumunijos pateiktu prašymu ir skirtas tik šiai konkrečiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė. 
               
            
            
               •Poveikio vertinimas
            
            
               Pasiūlymu dėl Tarybos įgyvendinimo sprendimo siekiama pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta yra ne didesnė kaip 88 500 EUR arba lygiavertė suma, apskaičiuota nacionaline valiuta, taikymą. Tai galėtų daryti teigiamą poveikį – galėtų būti sumažinta administracinė našta, kuri tenka 241 417 mažųjų įmonių, sudarančių 57,15 % visų registruotų PVM mokėtojų ir 17,79 % visų aktyvių apmokestinamųjų asmenų Rumunijoje 2019 m. (iki spalio 31 d.). Be to, nukrypti leidžiančia priemone labai sumažinama mokesčių administratoriui tenkanti našta, susijusi su mokesčių surinkimu, taigi, mokesčių surinkimas tampa veiksmingesnis, sutaupoma administracinių išteklių bei sumažinamas mokesčių slėpimas. Ši nukrypti leidžianti priemonė apmokestinamiesiems asmenims yra ir bus neprivaloma. Apmokestinamieji asmenys toliau galės pasirinkti taikyti įprastines PVM procedūras pagal Direktyvos 2006/112/EB 290 straipsnį. Rumunija apskaičiavo, kad 2019 m. poveikis biudžetui pagal PVM pajamas yra 385,7 mln. EUR – toks poveikis laikomas nežymiu.
            
            
               •Pagrindinės teisės
            
            
               
                  Pasiūlymas nedaro poveikio pagrindinių teisių apsaugai.
               
            
            
               4.POVEIKIS BIUDŽETUI
            
            
               Pasiūlymas neturės neigiamo poveikio ES biudžetui, kadangi Rumunija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį. 
            
            
               2020/0136 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  24
               , ypač į jos 395 straipsnio 1 dalies pirmą pastraipą,
            
         
         
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 287 straipsnio 18 punktą Rumunija nuo pridėtinės vertės mokesčio (PVM) gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą;
            
            
               (2)Tarybos įgyvendinimo sprendimu 2012/181/ES
                  25
                Rumunijai buvo leista pradėti taikyti specialią priemonę, kuria nukrypstama nuo Direktyvos 2006/112/EB 287 straipsnio (toliau – nukrypti leidžianti priemonė), ir nuo PVM atleisti apmokestinamuosius asmenis, kurių metinė apyvarta neviršija 65 000 EUR. Ši nukrypti leidžianti priemonė baigė galioti 2014 m. gruodžio 31 d.;
            
            
               (3)Tarybos įgyvendinimo sprendimu 2014/931/EB
                  26
                Rumunijai leista toliau taikyti nukrypti leidžiančią priemonę iki 2017 m. gruodžio 31 d.; 
            
            
               (4)Tarybos įgyvendinimo sprendimu (ES) 2017/1855
                  27
                Rumunijai buvo leista taikyti specialią priemonę, kuria nukrypstama nuo Direktyvos 2006/112/EB 287 straipsnio, ir nuo PVM atleisti apmokestinamuosius asmenis, kurių metinė apyvarta neviršija 88 500 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą. Nukrypti leidžiančią priemonę buvo leista taikyti iki 2020 m. gruodžio 31 d. arba iki direktyvos, kuria iš dalies keičiamos Direktyvos 2006/112/EB 281–294 straipsnių nuostatos, įsigaliojimo dienos, atsižvelgiant į tai, kuri data yra ankstesnė; 
            
            
               (5)2020 m. vasario 18 d. Taryba priėmė Direktyvą (ES) 2020/285
                  28
               , kuria iš dalies keičiami Direktyvos 2006/112/EB 281–294 straipsniai, susiję su specialia mažosioms įmonėms skirta schema ir kuriais nustatomos naujos mažosioms įmonėms taikomos taisyklės, įskaitant valstybės narės metinės apyvartos ribą, kuri yra ne didesnė kaip 85 000 EUR arba lygiavertę sumą, apskaičiuotą nacionaline valiuta; 
            
            
               (6)Rumunija atsiuntė raštą (jį Komisija užregistravo 2020 m. sausio 14 d.), kuriame paprašė leisti nukrypti leidžiančią priemonę toliau taikyti po 2020 m. gruodžio 31 d.;
            
            
               (7)pagal Direktyvos 2006/112/EB 395 straipsnio 2 dalies antrą pastraipą Komisija 2020 m. vasario 18 d. raštu pranešė kitoms valstybėms narėms apie Rumunijos prašymą. 2020 m. vasario 19 d. raštu Komisija pranešė Rumunijai, kad turi visą prašymui įvertinti būtiną informaciją; 
            
            
               (8)iš Rumunijos pateiktos informacijos matyti, kad nukrypti leidžiančios priemonės taikymo priežastys iš esmės nepasikeitusios. Nukrypti leidžianti priemonė – supaprastinimo priemonė, kuria daugeliui mažųjų įmonių mažinamos su PVM susijusios prievolės. Be to, dėl to sumažėja mokesčių administratoriams tenkanti našta, nes nebereikia prižiūrėti mažos apimties pajamų surinkimo iš didesnio skaičiaus mažųjų įmonių; dabartinės atleidimo nuo PVM ribos išlaikymas atrodo yra veiksmingas administracinių išteklių taupymo ir mokesčių slėpimo mažinimo būdas;
            
            
               (9)ši nukrypti leidžianti priemonė apmokestinamiesiems asmenims yra ir bus neprivaloma. Apmokestinamieji asmenys gali toliau pasirinkti taikyti įprastines PVM procedūras pagal Direktyvos 2006/112/EB 290 straipsnį; 
            
            
               (10)remiantis Rumunijos pateikta informacija, nukrypti leidžianti priemonė turės tik nežymų poveikį bendrai galutinio vartojimo etapu surenkamų Rumunijos mokestinių pajamų sumai;  
            
            
               (11)nukrypti leidžianti priemonė neturės neigiamo poveikio Sąjungos nuosaviems ištekliams, gaunamiems iš PVM, nes Rumunija apskaičiuos kompensaciją pagal Tarybos reglamento (EEB, Euratomas) Nr. 1553/89
                  29
                6 straipsnį;
            
            
               (12)atsižvelgiant į potencialų teigiamą nukrypti leidžiančios priemonės poveikį mažųjų įmonių ir mokesčių administratoriaus administracinės naštos mažinimui ir tai, kad nedaromas didelis poveikis bendroms surenkamoms PVM pajamoms, Rumunijai turėtų būti leista toliau taikyti nukrypti leidžiančią priemonę kitą laikotarpį; 
            
            
               (13)leidimas taikyti nukrypti leidžiančią priemonę turėtų būti suteiktas ribotam laikui. To laiko turėtų pakakti, kad būtų galima įvertinti ribos veiksmingumą ir tinkamumą. Be to, remiantis Direktyva (ES) 2020/285, iki 2024 m. gruodžio 31 d. valstybės narės turi priimti ir paskelbti įstatymus ir kitus teisės aktus, kad būtų galima laikytis tos direktyvos 1 straipsnio, o nuo 2025 m. sausio 1 d. turi tas nuostatas taikyti. Todėl Rumunijai turėtų būti leidžiama taikyti nukrypti leidžiančią priemonę iki 2024 m. gruodžio 31 d.; 
            
            
               (14)todėl Įgyvendinimo sprendimas (ES) 2017/1855 turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
                1 straipsnis
            
            
               Įgyvendinimo sprendimo (ES) 2017/1855 2 straipsnio antra pastraipa pakeičiama taip:
            
            
               „Šis sprendimas taikomas nuo 2018 m. sausio 1 d. iki 2024 m. gruodžio 31 d.“.
            
         
         
            
               2 straipsnis
            
            
               Šis sprendimas skirtas Rumunijai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        2012 m. kovo 26 d. Tarybos įgyvendinimo sprendimas 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 92, 2012 3 30, p. 26).
               
               
                  
                     (3)
                  
                        2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
               
               
                  
                     (4)
                  
                        2017 m. spalio 10 d. Tarybos įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 19).
               
               
                  
                     (5)
                  
                        2020 m. vasario 18 d. Tarybos Direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (6)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“ (COM(2016) 148 final).
               
               
                  
                     (7)
                  
                        2018 m. vasario 20 d. Tarybos įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 54, 2018 2 24, p. 14).
               
               
                  
                     (8)
                  
                        2018 m. gruodžio 4 d. Tarybos įgyvendinimo sprendimas (ES) 2018/1904, kuriuo Nyderlandams leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 310, 2018 12 6, p. 25).
               
               
                  
                     (9)
                  
                        2019 m. gruodžio 19 d. Tarybos įgyvendinimo sprendimas (ES) 2019/2210, kuriuo iš dalies keičiamas Įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 332, 2019 12 23, p. 155).
               
               
                  
                     (10)
                  
                        2018 m. gruodžio 4 d. Tarybos įgyvendinimo sprendimas (ES) 2018/1919, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 311, 2018 12 7, p. 32).
               
               
                  
                     (11)
                  
                        2017 m. kovo 21 d. Tarybos įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 80, 2017 3 25, p. 33).
               
               
                  
                     (12)
                  
                        2017 m. gruodžio 18 d. Tarybos įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 342, 2017 12 21, p. 8).
               
               
                  
                     (13)
                  
                        2017 m. rugsėjo 25 d. Tarybos įgyvendinimo sprendimas (ES) 2017/1768, kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 250, 2017 9 28, p. 71).
               
               
                  
                     (14)
                  
                        2017 m. spalio 10 d. Tarybos įgyvendinimo sprendimas (ES) 2017/1853, kuriuo iš dalies keičiamas Įgyvendinimo sprendimas 2011/335/ES, kuriuo leidžiama Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 15).
               
               
                  
                     (15)
                  
                        2018 m. spalio 2 d. Tarybos įgyvendinimo sprendimas (ES) 2018/1490, kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 252, 2018 10 8, p. 38).
               
               
                  
                     (16)
                  
                        2018 m. lapkričio 6 d. Tarybos įgyvendinimo sprendimas (ES) 2018/1700, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 285, 2018 11 13, p. 78).
               
               
                  
                     (17)
                  
                        2020 m. gegužės 11 d. Tarybos įgyvendinimo sprendimas (ES) 2020/647, kuriuo Italijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 151, 2020 5 14, p. 7). 
               
               
                  
                     (18)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2020 m. Komisijos darbo programa. Daugiau siekianti Europa“ (COM(2020) 37 final).
               
               
                  
                     (19)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2017 m. Komisijos darbo programa“ (COM(2016) 710 final). 
               
               
                  
                     (20)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Bendrosios rinkos tobulinimas: daugiau galimybių piliečiams ir įmonėms“ (COM(2015) 550 final).  
               
               
                  
                     (21)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Veiksmų planas „Verslumas 2020“. Verslumo dvasios atkūrimas Europoje“ (COM(2012) 795 final).
               
               
                  
                     (22)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos ateities lyderiai: pradedančiųjų ir veiklą plečiančių įmonių iniciatyva“ (COM(2016) 733 final).
               
               
                  
                     (23)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“ (COM(2008) 394 galutinis). 
               
               
                  
                     (24)
                  
                        OL L 347, 2006 12 11, p. 1.
               
               
                  
                     (25)
                  
                        2012 m. kovo 26 d. Tarybos įgyvendinimo sprendimas 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 92, 2012 3 30, p. 26). 
               
               
                  
                     (26)
                  
                        2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
               
               
                  
                     (27)
                  
                        2017 m. spalio 10 d. Tarybos įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 19).
               
               
                  
                     (28)
                  
                        2020 m. vasario 18 d. Tarybos Direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (29)
                  
                        1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).